Title: ประกาศกรมควบคุมมลพิษ เรื่อง ค่าบริการข้อมูลข่าวสาร ข้อมูลคุณภาพอากาศสำหรับสารอินทรีย์ระเหยง่ายในบรรยากาศ ที่กรมควบคุมมลพิษจะต้องจัดทำหรือรวบรวมขึ้นใหม่ตามคำร้องขอของผู้ขอรับบริการ พ.ศ. 2558

ประกาศกรมควบคุมมลพิษ

ประกาศกรมควบคุมมลพิษ
เรื่อง
ค่าบริการข้อมูลข่าวสาร ข้อมูลคุณภาพอากาศสำหรับสารอินทรีย์ระเหยง่ายในบรรยากาศ
ที่กรมควบคุมมลพิษจะต้องจัดทำหรือรวบรวมขึ้นใหม่ตามคำร้องขอของผู้ขอรับบริการ
พ.ศ. ๒๕๕๘[๑]

โดยที่ เป็นการสมควรกำหนดค่าบริการข้อมูลข่าวสาร ข้อมูลคุณภาพอากาศสำหรับสารอินทรีย์ระเหยง่ายในบรรยากาศที่กรมควบคุมมลพิษจะต้องจัดทำ
หรือรวบรวมขึ้นใหม่ตามคำร้องขอของผู้ขอรับบริการ

อาศัยอำนาจตามความในข้อ ๑๗ วรรคสอง แห่งระเบียบกรมควบคุมมลพิษ
ว่าด้วยข้อมูลข่าวสารของทางราชการ พ.ศ. ๒๕๔๒ อธิบดีกรมควบคุมมลพิษ
โดยความเห็นชอบของคณะกรรมการบริหารข้อมูลข่าวสารของกรมควบคุมมลพิษ จึงออกประกาศไว้
ดังต่อไปนี้

ข้อ ๑  ให้เก็บค่าจัดทำ
หรือรวบรวมข้อมูลคุณภาพอากาศสำหรับสารอินทรีย์ระเหยง่ายในบรรยากาศ
ที่จัดทำในรูปของเอกสาร หรือดิจิตอลไฟล์ ในอัตรา สถานีตรวจวัดละ ๑๕๐
บาทต่อตัวอย่าง สำหรับหน่วยงานที่มิใช่หน่วยงานของรัฐ หรือหน่วยงานอื่น ๆ
ที่ขอข้อมูลไปมิใช่เพื่อใช้ประโยชน์ในการศึกษา วิจัย
หรือในกรณีที่กรมควบคุมมลพิษพิจารณาเห็นว่ากรณีที่ขอนั้นเป็นการแสวงหาผลประโยชน์ทางการค้า
ในกรณีผู้ขอรับบริการประสงค์จะให้บันทึกข้อมูลในรูปดิจิตอลไฟล์
ผู้ขอรับบริการมีหน้าที่จัดหาและจัดเตรียมอุปกรณ์จัดเก็บข้อมูลดิจิตอล  ทั้งนี้
หากกรมควบคุมมลพิษตรวจพบว่าอุปกรณ์จัดเก็บข้อมูลดิจิตอลไม่อยู่ในสภาพเหมาะสมในการบันทึกข้อมูล
ผู้ขอรับบริการจะต้องนำอุปกรณ์จัดเก็บข้อมูลดิจิตอลมาเปลี่ยนใหม่
หรือ กรมควบคุมมลพิษอาจใช้สิทธิยกเลิกการให้บริการก็ได้

ข้อ ๒  ในกรณีที่ผู้ขอรับบริการนำข้อมูล
ตามข้อ ๑ ไปใช้แปรผล หรือวิเคราะห์ผลข้อมูลผิดพลาด
หรือคลาดเคลื่อนไปจากความเป็นจริง และก่อให้เกิดความเสียหายต่อกรมควบคุมมลพิษ
ผู้ขอรับบริการจะต้องรับผิดชอบในความเสียหายทั้งหมดที่เกิดขึ้นกับกรมควบคุมมลพิษจากการกระทำดังกล่าวข้างต้น

ข้อ ๓  ในกรณีที่ผู้ขอรับบริการข้อมูลประสงค์จะขอยกเว้น
หรือลดค่าบริการ
ให้ทำคำขอเป็นหนังสือยื่นต่อเจ้าหน้าที่ผู้ให้บริการข้อมูลข่าวสารตามระเบียบกรมควบคุมมลพิษ
ว่าด้วยข้อมูลข่าวสารของทางราชการ พ.ศ. ๒๕๔๒ และถ้าอธิบดีกรมควบคุมมลพิษ
หรือผู้ซึ่งอธิบดีกรมควบคุมมลพิษมอบหมายเห็นว่าผู้ยื่นคำขอเป็นผู้มีรายได้น้อยหรือเห็นว่ามีเหตุอันจำเป็นหรือสมควรอย่างอื่นให้มีอำนาจพิจารณาให้ยกเว้นหรือลดค่าบริการได้ตามที่เห็นสมควร

ประกาศ
ณ วันที่ ๑๖ กุมภาพันธ์ พ.ศ. ๒๕๕๘
วิเชียร
 จุ่งรุ่งเรือง
อธิบดีกรมควบคุมมลพิษ

ปริยานุช/ผู้จัดทำ
๑๖ เมษายน ๒๕๕๘

นุสรา/ผู้ตรวจ
๑๖ เมษายน ๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๓๒ ง/หน้า ๒๒/๙ เมษายน ๒๕๕๘